Document ID: 32013D0233

Reference:
24.5.2013
MT
Il-Ġurnal Uffiċjali tal-Unjoni Ewropea
L 138/15
DEĊIŻJONI TAL-KUNSILL 2013/233/PESK
tat-22 ta’ Mejju 2013
Abbozz ta' Deċiżjoni tal-Kunsill dwar il-Missjoni tal-Unjoni Ewropea ta' Assistenzagħall-Ġestjoni Integrata tal-Fruntieri fil-Libja (EUBAM Libya)
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea u b'mod partikolari l-Artikolu 28, l-Artikolu 42(4) u l-Artikolu 43(2) tiegħu,
Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
Billi:
(1)
Fit-23 ta' Lulju 2012, il-Kunsill, waqt li rrikonoxxa l-isfidi serji ta' sigurtà fil-Libja, tenna t-tlestija tal-Unjoni li tipprovdi assistenza, inkluż permezz tal-Politika ta' Sigurtà u Difiża Komuni (PSDK), fl-oqsma ta' ġestjoni tas-sigurtà u l-fruntieri, bi sħubija mill-qrib mal-awtoritajiet Libjani.
(2)
Fid-9 ta' Jannar 2013, il-Ministru għall-Affarijiet Barranin u l-Kooperazzjoni Internazzjonali tal-Libja indirizza ittra lir-Rappreżentant Għoli tal-Unjoni għall-Politika ta' Affarijiet Barranin u Sigurtà (RGħ), waqt li laqa' l-proposta tal-PSDK tal-Unjoni biex tappoġġa lill-awtoritajiet Libjani fl-iżvilupp tal-kapaċità biex tissaħħaħ is-sigurtà tal-fruntieri tal-Libja fit-terminu qasir, u biex tgħin fl-iżvilupp ta' kunċett strateġiku usa' ta' Ġestjoni Integrata tal-Fruntieri (IBM) fit-tul.
(3)
Fil-31 ta' Jannar 2013, il-Kunsill approva l-Kunċett ta' Maniġġar ta' Kriżi għal missjoni ċivili possibbli tal-PSDK fil-Libja.
(4)
Il-Kapaċità ta' Sorveljanza għandha tiġi attivata għall-Missjoni stabbilita minn din id-Deċiżjoni.
(5)
Il-Missjoni ser titmexxa fil-kuntest ta' sitwazzjoni li tista' tiddeterjora u li tista' xxekkel il-kisba tal-objettivi tal-azzjoni esterna tal-Unjoni kif imniżżel fl-Artikolu 21 tat-Trattat dwar l-Unjoni Ewropea (TUE),
ADOTTA DIN ID-DEĊIŻJONI:
Artikolu 1
Missjoni
L-Unjoni b'dan tistabbilixxi Missjoni tal-Unjoni Ewropea ta' Assistenza għall-Ġestjoni Integrata tal-Fruntieri fil-Libja (EUBAM Libya).
Artikolu 2
Objettivi
L-objettivi tal-EUBAM Libya huma li l-awtoritajiet Libjani jiġu appoġġati biex jiżviluppaw kapaċità biex tissaħħaħ is-sigurtà tal-fruntieri tal-art, dawk marittimi u tal-ajru tal-Libja fit-terminu qasir u biex tiġi żviluppata strateġija IBM usa' fit-tul.
Artikolu 3
Kompiti
1.   Sabiex jinkisbu l-objettivi li jidhru fl-Artikolu 2, il-kompiti tal-EUBAM Libya għandhom ikunu:
(a)
permezz ta' taħriġ u ggwidar (mentoring), li tappoġġa l-awtoritajiet Libjani fit-tisħiħ tas-servizzi tal-fruntieri f'konformità ma' standards internazzjonali u l-aħjar prattiki;
(b)
li tagħti parir lil-awtoritajiet Libjani dwar l-iżvilupp ta' strateġija ta' IBM nazzjonali Libjana;
(c)
li tappoġġa l-awtoritajiet Libjani fit-tisħiħ tal-kapaċitajiet operattivi istituzzjonali tagħhom.
2.   L-EUBAM Libya m’għandha twettaq l-ebda funzjoni eżekuttiva.
Artikolu 4
Linja ta’ kmand u struttura
1.   L-EUBAM Libja għandha jkollha linja ta' kmand unifikata, bħala operazzjoni ta' maniġġar ta' kriżi.
2.   L-EUBAM Libya għandha kollha l-Kwartieri Ġenerali tagħha fi Tripoli.
3.   L-EUBAM Libya għandha tkun strutturata f'konformità mad-dokument tal-ippjanar tagħha.
4.   L-EUBAM Libya għandha jkollha kapaċità ta' proġett sabiex tidentifika, tippjana u timplimenta proġetti. Barra minn hekk, l-EUBAM Libya tista', kif adatt u jekk tkun mistiedna sabiex tagħmel dan, tikkoordina, tiffaċilita u tipprovdi konsulenza dwar proġetti implimentati mill-Istati Membri u l-Istati terzi taħt ir-responsabbiltà tagħhom, f'oqsma relatati mal-EUBAM Libya u f'appoġġ tal-objettivi tagħha.
Artikolu 5
Kmandant tal-Operazzjoni Ċivili
1.   Id-Direttur tal-Kapaċità Ċivili tal-Ippjanar u t-Tmexxija (CPCC) għandu jkun il-Kmandant tal-Operazzjoni Ċivili għall-EUBAM Libya.
2.   Il-Kmandant tal-Operazzjoni Ċivili, taħt il-kontroll politiku u d-direzzjoni strateġika tal-Kumitat Politiku u ta' Sigurtà (KPS) u l-awtorità ġenerali tar-RGħ, għandu jeżerċita kmand u kontroll tal- EUBAM Libya fil-livell strateġiku.
3.   Il-Kmandant tal-Operazzjoni Ċivili għandu jiżgura, fir-rigward tat-tmexxija tal-operazzjonijiet, l-implimentazzjoni korretta u effettiva tad-Deċiżjonijiet tal-Kunsill kif ukoll tad-Deċiżjonijiet tal-KPS, inkluż bil-ħruġ ta' istruzzjonijiet fil-livell strateġiku kif meħtieġ lill-Kap tal-Missjoni u jipprovdi lill-Kap tal-Missjoni b'pariri u b'appoġġ tekniku.
4.   Il-Kmandant tal-Operazzjoni Ċivili għandu jirrapporta lill-Kunsill permezz tar-RGħ.
5.   Il-persunal sekondat kollu għandu jibqa' taħt il-kmand sħiħ tal-awtoritajiet nazzjonali tal-Istat/i li ssekondah/ssekondawh f'konformità mar-regoli nazzjonali, tal-istituzzjoni tal-Unjoni kkonċernata jew tas-Servizz Ewropew għall-Azzjoni Esterna (SEAE). Dawk l-awtoritajiet nazzjonali għandhom jittrasferixxu l-Kontroll Operattiv (OPCON) tal-persunal, it-timijiet u l-unitajiet tagħhom lill-Kmandant tal-Operazzjoni Ċivili.
6.   Il-Kmandant tal-Operazzjoni Ċivili għandu jkollu responsabbiltà ġenerali sabiex jiżgura li d-dmir ta' diliġenza tal-Unjoni jiġi attwat korrettament.
7.   Il-Kmandant tal-Operazzjoni Ċivili, ir-Rappreżentant Speċjali tal-Unjoni Ewropea (RSUE) għar-Reġjun tan-Nofsinhar tal-Mediterran, il-Kap tad-Delegazzjoni tal-Unjoni fil-Libja u l-Kap tal-Missjoni tal-EUBAM Libya għandhom jikkonsultaw lil xulxin kif meħtieġ.
Artikolu 6
Kap tal-Missjoni
1.   Il-Kap tal-Missjoni għandu jassumi responsabbilità u jeżerċita kmand u kontroll tal- EUBAM Libya fuq il-post u għandu jkun direttament responsabbli lejn il-Kmandant tal-Operazzjoni Ċivili.
2.   Il-Kap tal-Missjoni għandu jeżerċita kmand u kontroll fuq il-persunal, gruppi u unitajiet mill-Istati kontribwenti kif assenjati mill-Kmandant tal-Operazzjoni Ċivili flimkien mar-responsabbiltà amministrattiva u loġistika inkluża fuq l-assi, ir-riżorsi u l-informazzjoni mqiegħdin għad-dispożizzjoni tal-EUBAM Libya.
3.   Il-Kap tal-Missjoni għandu joħroġ istruzzjonijiet lill-persunal kollu tal-EUBAM Libya, inkluż l-Element ta' Appoġġ minn Brussell u l-uffiċjali ta' kollegament reġjonali, fejn applikabbli, għat-tmexxija effettiva tal-EUBAM Libya fuq il-post tal-operazzjonijiet, waqt li jassumi l-koordinament tagħha u l-ġestjoni tagħha ta' kuljum, u jsegwi l-istruzzjonijiet fil-livell strateġiku tal-Kmandant tal-Operazzjoni Ċivili.
4.   Il-Kap tal-Missjoni għandu jkun responsabbli għall-implimentazzjoni tal-baġit tal- EUBAM Libya. Għal dan il-għan, il-Kap tal-Missjoni għandu jiffirma kuntratt mal-Kummissjoni.
5.   Il-Kap tal-Missjoni għandu jkun responsabbli għall-kontroll dixxiplinarju fuq il-persunal. Għall-persunal sekondat, is-setgħat dixxiplinarji għandhom jiġu eżerċitati mill-awtorità nazzjonali f'konformità mar-regoli nazzjonali, mill-istituzzjoni tal-Unjoni kkonċernata jew mis-SEAE.
6.   Il-Kap tal-Missjoni għandu jirrappreżenta lill-EUBAM Libya fiż-żona tal-operazzjonijiet u għandu jiżgura l-viżibbiltà adatta tal-EUBAM Libya.
7.   Il-Kap tal-Missjoni għandu jikkoordina, kif meħtieġ, ma' atturi oħra tal-Unjoni fuq il-post. Il-Kap tal-Missjoni għandu, mingħajr preġudizzju għal linja ta' kmand, jirċievi gwida politika lokali mir-RSUE għar-reġjun tan-Nofsinhar tal-Mediterran f'konsultazzjoni mal-Kapijiet tad-Delegazzjoni tal-Unjoni fil-Libja.
8.   Fil-kuntest tal-kapaċità ta' proġetti, il-Kap tal-Missjoni għandu jkun awtorizzat jirrikorri għal kontribuzzjonijiet finanzjarji mill-Istati Membri jew Stati terżi biex jimplimenta proġetti identifikati bħala li jissupplimentaw b'mod konsistenti l-azzjonijiet l-oħra tal- EUBAM Libya, jekk il-proġett ikun:
(a)
previst fid-Dikjarazzjoni ta' Impatt Baġitarju relatata ma’ din id-Deċiżjoni; jew
(b)
ikun inkluż matul l-EUBAM Libya fid-Dikjarazzjoni ta’ Impatt Baġitarju fuq talba tal-Kap tal-Missjoni.
F'tali każ, il-Kap tal-Missjoni għandu jikkonkludi arranġament mal-Istati kkonċernati, li jkopri b'mod partikolari l-proċeduri speċifiċi biex jiġi indirizatt kwalunkwe lment minn partijiet terzi dwar dannu kkawżat bħala riżultat ta' atti jew ommissjonijiet mill-Kap tal-Missjoni fl-użu tal-fondi pprovduti mill-Istati kontribwenti.
Taħt l-ebda ċirkostanza l-Unjoni jew ir-RGħ m'għandhom jinżammu responsabbli mill-Istati kontribwenti bħala riżultat ta' atti jew ommissjonijiet mill-Kap tal-Missjoni fl-użu tal-fondi pprovduti minn dawk l-Istati kontribwenti.
Artikolu 7
Persunal
1.   L-EUBAM Libya għandha tikkonsisti primarjament minn persunal issekondat mill-Istati Membri, l-istituzzjonijiet tal-Unjoni jew is-SEAE.
2.   Kull Stat Membru, istituzzjoni tal-Unjoni jew is-SEAE għandhom iġarrbu l-ispejjeż relatati ma’ kwalunkwe persunal issekondat minnhom, inklużi l-ispejjeż tal-ivvjaġġar lejn u mill-post tal-iskjerament, is-salarji, il-kopertura medika u allowances minbarra l-allowances applikabbli ta' kuljum.
3.   Kull Stat Membru, istituzzjoni tal-Unjoni u s-SEAE għandhom ikunu responsabbli li jwieġbu għal kwalunkwe pretensjoni relatata mas-sekondar, jew mill-membru tal-persunal issekondat minnu/minnha, jew dwaru, u biex iressqu kwalunkwe azzjoni kontra dik il-persuna.
4.   L-EUBAM Libya tista' wkoll tirrekluta persunal internazzjonali jew lokali fuq bażi kuntrattwali jekk il-funzjonijiet meħtieġa ma jkunux jistgħu jiġu provduti minn persunal issekondat mill-Istati Membri, istituzzjonijiet tal-Unjoni jew is-SEAE. Eċċezzjonalment, u f'każijiet debitament ġustifikati, fejn ma jkun hemm disponibbli l-ebda applikant kwalifikat mill-Istati Membri, jistgħu jiġu reklutati ċittadini minn Stati terzi parteċipanti fuq bażi kuntrattwali, kif adatt.
5.   Il-kondizzjonijiet tal-impjieg u d-drittijiet u l-obbligi tal-persunal internazzjonali u lokali għandhom jiġu stabbiliti f'kuntratti bejn il-Kap tal-Missjoni u tali membri tal-persunal.
Artikolu 8
Status tal- EUBAM Libya u l-persunal tagħha
L-istatus tal- EUBAM Libya u tal-persunal tagħha, inkluż, fejn adatt, il-privileġġi, l-immunitajiet u garanziji oħra meħtieġa għat-tlestija u l-funzjonament bla xkiel tal-EUBAM Libya, għandhom ikunu s-suġġett ta' ftehim konkluż skont l-Artikolu 37 TUE u f'konformità mal-proċedura stabbilita fl-Artikolu 218 tat-Trattat dwar il-Funzjonament tal-Unjoni Ewropea.
Artikolu 9
Kontroll politiku u direzzjoni strateġika
1.   Il-KPS għandu jeżerċita, taħt ir-responsabbiltà tal-Kunsill u tar-RGħ, il-kontroll politiku u d-direzzjoni strateġika tal- EUBAM Libya. Il-Kunsill b'dan jawtorizza lill-KPS sabiex jieħu d-deċiżjonijiet rilevanti għal dak il-għan f'konformità mat-tielet paragrafu tal-Artikolu 38 tat-TUE. Din l-awtorizzazzjoni għandha tinkludi s-setgħat sabiex jinħatar Kap tal-Missjoni, fuq proposta mir-RGħ, u sabiex jiġu emendati l-Kunċett tal-Operazzjonijiet Plus (CONOPS Plus) u l-Pjan tal-Operazzjoni (OPLAN). Is-setgħat ta' deċiżjoni fir-rigward tal-objettivi u t-terminazzjoni tal-EUBAM Libya għandhom jibqgħu f'idejn il-Kunsill.
2.   Il-KPS għandu jirrapporta lill-Kunsill f’intervalli regolari.
3.   Il-KPS għandu jirċievi, fuq bażi regolari u kif meħtieġ, rapporti mill-Kmandant tal-Operazzjoni Ċivili u mill-Kap tal-Missjoni dwar kwistjonijiet fl-oqsma tar-responsabbiltà rispettivi tagħhom.
Artikolu 10
Parteċipazzjoni ta' Stati terzi
1.   Mingħajr preġudizzju għall-awtonomija għat-teħid ta' deċiżjonijiet tal-Unjoni u l-qafas istituzzjonali uniku tagħha, l-Istati terzi jistgħu jiġu mistiedna biex jikkontribwixxu għall-EUBAM Libya, sakemm dawn jerfgħu l-ispejjeż tal-persunal sekondat minnhom, inklużi s-salarji, l-assigurazzjoni li tkopri r-riskji kollha, l-allowances ta' sussistenza ta' kuljum u l-ispejjeż tal-ivvjaġġar lejn u mil-Libya, u sakemm dawn jikkontribwixxu għall-ispejjeż operattivi tal-EUBAM Libya, kif adatt.
2.   L-Istati terzi li jikkontribwixxu għall-EUBAM Libya għandhom ikollhom l-istess drittijiet u obbligi f'termini ta' ġestjoni ta' kuljum tal-EUBAM Libya bħall-Istati Membri li qed jipparteċipaw fl-EUBAM Libya.
3.   Il-Kunsill b'dan jawtorizza lill-KPS sabiex jieħu d-deċiżjonijiet rilevanti dwar l-aċċettazzjoni tal-kontribuzzjonijiet proposti u sabiex jistabbilixxi Kumitat ta' Kontributuri.
4.   L-arranġamenti dettaljati dwar il-parteċipazzjoni ta' Stati terzi għandhom ikunu koperti minn ftehimiet konklużi f'konformità mal-Artikolu 37 tat-TUE u arranġamenti tekniċi addizzjonali kif meħtieġ. Fejn l-Unjoni u Stat terz jikkonkludu jew ikunu kkonkludew ftehim li jistabbilixxi qafas għall-parteċipazzjoni ta' dak l-Istat terz f'operazzjonijiet tal-Unjoni ta' maniġġar ta' kriżi, id-dispożizzjonijiet ta' dak il-ftehim għandhom japplikaw fil-kuntest tal-EUBAM Libya.
Artikolu 11
Sigurtà
1.   Il-Kmandant tal-Operazzjoni Ċivili għandu, f'konformità mal-Artikolu 5, jidderiġi lill-Kap tal-Missjoni fl-ippjanar ta' miżuri tas-sigurtà, u għandu jiżgura l-implimentazzjoni korretta u effettiva tagħhom mill-EUBAM Libya.
2.   Il-Kap tal-Missjoni għandu jkun responsabbli għas-sigurtà tal-EUBAM Libya u sabiex jiżgura konformità ma' rekwiżiti minimi ta' sigurtà applikabbli għall- EUBAM Libya, f'konformità mal-politika tal-Unjoni dwar is-sigurtà tal-persunal skjerat barra l-Unjoni f'kapaċità operattiva taħt it-Titolu V tat-TUE, u mal-istrumenti ta' sostenn tagħha.
3.   Il-Kap tal-Missjoni għandu jkun assistit minn Uffiċjal Għoli tas-Sigurtà tal-Missjoni, li għandu jirrapporta lill-Kap tal-Missjoni u jżomm ukoll relazzjoni ta' ħidma mill-qrib mas-SEAE.
4.   Il-persunal tal-EUBAM Libya għandu jingħata taħriġ mandatorju ta' sigurtà qabel ma jibda dmirijietu, f'konformità mal-OPLAN. Huwa għandu jingħata wkoll taħriġ regolari ta' aġġornament, fuq il-post tal-operazzjonijiet, li jkun organizzat mill-Uffiċjal tas-Sigurtà tal-Missjoni.
5.   Il-Kap tal-Missjoni għandu jiżgura l-protezzjoni tal-informazzjoni klassifikata tal-UE f'konformità mad-Deċiżjoni tal-Kunsill 2011/292/UE tal-31 ta' Marzu 2011 dwar ir-regoli ta’ sigurtà għall-protezzjoni tal-informazzjoni klassifikata tal-UE (1).
Artikolu 12
Kapaċità ta' Sorveljanza
Il-Kapaċità ta' Sorveljanza għandha tiġi attivata għall-EUBAM Libya.
Artikolu 13
Arranġamenti finanzjarji
1.   L-ammont ta' referenza finanzjarja maħsub sabiex ikopri n-nefqa relatata mal-EUBAM Libya għall-ewwel 12-il xahar wara d-dħul fis-seħħ ta' din id-Deċiżjoni għandu jkun EUR 30 300 000. L-ammont ta' referenza finanzjarja għall-perijodi sussegwenti għandu jiġi deċiż mill-Kunsill.
2.   In-nefqa kollha għandha tiġi amministrata f'konformità mar-regoli u l-proċeduri applikabbli għall-baġit ġenerali tal-Unjoni.
3.   Iċ-ċittadini ta’ Stati terzi parteċipanti u tal-pajjiżi ospitanti u tal-viċinat għandhom ikunu jistgħu jressqu offerti għal kuntratti. Soġġett għall-approvazzjoni tal-Kummissjoni, il-Kap tal-Missjoni jista' jikkonkludi arranġamenti tekniċi mal-Istati Membri, ma' Stati terzi parteċipanti u ma' atturi internazzjonali oħra fir-rigward tal-provvista ta' tagħmir, servizzi u siti lill-EUBAM Libya.
4.   L-arranġamenti finanzjarji għandhom jirrispettaw il-ħtiġijiet operattivi tal-EUBAM Libya, inklużi l-kompatibilità tat-tagħmir u l-interoperabilità tat-timijiet tagħha.
5.   Il-Kap tal-Missjoni għandu jirrapporta b'mod sħiħ lill-Kummissjoni, u jkun issorveljat minnha dwar l-attivitajiet imwettqa fil-qafas tal-kuntratt tal-Kap tal-Missjoni.
6.   In-nefqa marbuta mal-EUBAM Libya għandha tkun eliġibbli mid-data tad-dħul fis-seħħ ta' din id-Deċiżjoni.
Artikolu 14
Konsistenza tar-rispons u l-koordinazzjoni tal-Unjoni
1.   Ir-RGħ għandu jiżgura l-konsistenza tal-implimentazzjoni ta' din id-Deċiżjoni mal-azzjoni esterna tal-Unjoni fl-intier tagħha inkluż, il-programmi ta' żvilupp tal-Unjoni.
2.   Mingħajr preġudizzju għal-linja ta' kmand, il-Kap tal-Missjoni għandu jaġixxi f'koordinazzjoni mill-qrib mad-Delegazzjoni tal-Unjoni fi Tripli sabiex jiżgura l-konsistenza tal-azzjoni tal-Unjoni fil-Libja.
3.   Il-Kap tal-Missjoni għandu jikkoordina mill-qrib mal-Kapijiet tal-Missjoni tal-Istati Membri li jkunu jinsabu fil-Libja.
4.   Il-Kap tal-Missjoni għandu jikkoordina ma' partijiet terzi rilevanti fil-Libja.
Artikolu 15
Rilaxx ta' informazzjoni
1.   Ir-RGħ għandu jkun awtorizzat jirrilaxxa lill-Istati terzi assoċjati ma' din id-Deċiżjoni, kif adatt u f'konformità mal-ħtiġijiet tal-EUBAM Libya, l-informazzjoni klassifikata tal-UE sal-livell ’CONFIDENTIEL UE / EU CONFIDENTIAL’ li tiġi ġenerata għall-finijiet tal-EUBAM Libya, f'konformità mad-Deċiżjoni 2011/292/UE.
2.   Fil-każ ta' bżonn operattiv speċifiku u immedjat, ir-RGħ għandu jkun awtorizzat wkoll jirrilaxxa lill-Istat ospitanti kwalunkwe informazzjoni klassifikata tal-UE sal-livell "RESTREINT UE / EU RESTRICTED" iġġenerata għall-finijiet tal-EUBAM Libya, f'konformità mad-Deċiżjoni 2011/292/UE. Għal dan il-għan għandhom jitfasslu arranġamenti bejn ir-RGħ u l-awtoritajiet kompetenti tal-Istat ospitanti.
3.   Ir-RGħ hu awtorizzat jirrilaxxa lill-Istati terzi assoċjati ma' din id-Deċiżjoni kwalunkwe dokumenti mhux klassifikati tal-UE marbuta mad-deliberazzjonijiet tal-Kunsill dwar l- EUBAM Libya u li jkunu koperti bl-obbligu ta' segretezza professjonali skont l-Artikolu 6(1) tar-Regoli ta' Proċedura tal-Kunsill (2).
4.   Ir-RGħ jista' jiddelega s-setgħat imsemmija fil-paragrafi 1 sa 3, kif ukoll il-kapaċità li tikkonkludi l-arranġamenti msemmija fil-paragrafu 2 lil persuni li jinsabu taħt l-awtorità tar-RGħ, lill-Kmandant tal-Operazzjonijiet Ċivili u/jew lill-Kap tal-Missjoni.
Artikolu 16
Dħul fis-seħħ u tul ta' żmien
Din id-Deċiżjoni għandha tidħol fis-seħħ fid-data tal-adozzjoni tagħha.
Hija għandha tapplika għal perijodu ta' 24 xahar.
Magħmul fi Brussell, it-22 ta’ Mejju 2013.
Għall-Kunsill
Il-President
E. GILMORE
(1)  ĠU L 141, 27.5.2011, p.17.
(2)  Deċizjoni tal-Kunsill 2009/937/UE tal-1 ta’ Diċembru 2009 li tadotta r-Regoli ta' Proċedura tal-Kunsill (ĠU L 325, 11.12.2009, p. 35).

Summary:
Missjoni tal-UE ta’ Assistenza għall-Ġestjoni Integrata tal-Fruntieri fil-Libja (EUBAM Libya)
Missjoni tal-UE ta’ Assistenza għall-Ġestjoni Integrata tal-Fruntieri fil-Libja (EUBAM Libya)
 
SOMMARJU TA’:
Deċiżjoni 2013/233/PESK — Missjoni tal-UE ta’ Assistenza għall-Ġestjoni Integrata tal-Fruntieri fil-Libja
X’INHU L-GĦAN TAD-DEĊIŻJONI?
Din tawtorizza Missjoni tal-UE ta’ Assistenza għall-Ġestjoni Integrata tal-Fruntieri fil-Libja (EUBAM Libya) skont il-Politika ta’ Sigurtà u ta’ Difiża Komuni (PESK).
L-EUBAM Libya għandha l-għan li:tgħin lill-awtoritajiet Libjani jiżviluppaw il-mezzi biex itejbu s-sigurtà tal-fruntieri tal-art, tal-baħar u tal-ajru tal-Libja fuq perjodu ta’ żmien qasir; u tiżviluppa strateġija għall-ġestjoni integrata tal-fruntieri fuq perjodu ta’ żmien itwal.
PUNTI EWLENIN
Mandat
L-ewwal mandat tal-EUBAM Libya (sal-31 ta’ Diċembru 2018) kellu l-għan li:jassisti fl-ippjanar ta’ riforma komprensiva fis-settur tas-sigurtà ċivili biex isiru t-tħejjijiet għal Missjoni PSDK ċivili eventwali; jikkoopera mill-qrib mal-Missjoni ta’ Appoġġ tan-Nazzjonijiet Uniti fil-Libja (UNSMIL) u jikkontribwixxi għaliha; jimpenja ruħu mal-awtoritajiet Libjani leġittimi u jassistihom fl-oqsma tal-ġestjoni tal-fruntieri, tal-infurzar tal-liġi u tas-sistemi tal-ġustizzja kriminali usa’.Id-Deċiżjoni (PESK) 2018/2009 emendat u estendiet il-mandat tal-EUBAM Libya mill-1 ta’ Jannar 2019 sat-30 ta’ Ġunju 2020. L-EUBAM Libya issa se tappoġġja b’mod attiv l-isforzi tal-awtoritajiet Libjani biex ifixklu n-netwerks kriminali organizzati involuti, b’mod partikolari, fil-faċilitazzjoni ta’ immigrazzjoni illegali, it-traffikar ta’ bnedmin u t-terroriżmu.Kompiti
L-EUBAM Libya għandha l-kompiti li ġejjin:tiżviluppa qafas ta’ ġestjoni tal-fruntieri usa’ fil-Libja, inkluża strateġija ghas-sigurtà marittima, u timplimenta proġetti konkreti għall-aġenziji Libjani rilevanti; il-bini tal-kapaċitajiet u l-ippjanar strateġiku fil-Ministeru tal-Intern dwar l-infurzar tal-liġi, inkluża l-assistenza lill-UNSMIL fl-isforzi ta’ bini tal-kapaċitajiet tal-pulizija tagħha; riforma istituzzjonali u l-għoti ta’ assistenza fl-ippjanar strateġiku lill-Ministeru tal-Ġustizzja u bini tal-kapaċitajiet usa’ għal korpi tal-ġustizzja kriminali rilevanti; u koordinazzjoni strateġika bejn id-donaturi u implimentazzjoni tal-proġett b’rispons għall-ħtiġijiet Libjani fl-oqsma msemmija.Linja ta’ kmandId-Direttur tal-Kapaċità Ċivili tal-Ippjanar u t-Tmexxija huwa l-Kmandant ta’ Operazzjoni Ċivili (COC) għall-EUBAM Libya. Is-COC jikkmanda u jikkontrolla l-EUBAM Libya f’livell strateġiku, taħt il-kontroll politiku u d-direzzjoni strateġika tal-Kumitat Politiku u ta’ Sigurtà (KPS) u l-awtorità ġenerali tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà. Is-COC jirrapporta lill-Kunsill permezz tar-Rappreżentant Għoli. Il-Kap tal-Missjoni huwa responsabbli għal, u jikkmanda u jikkontrolla, l-EUBAM Libya fuq il-post u huwa responsabbli direttament quddiem is-COC.
MINN META TAPPLIKA D-DEĊIŻJONI?
Din ilha tapplika mit-22 ta’ Mejju 2013. Il-validità tad-deċiżjoni hija estiża sat-30 ta’ Ġunju 2020.
SFOND
Għal aktar informazzjoni, ara:EUBAM Libya (is-Servizz Ewropew għall-Azzjoni Esterna).
DOKUMENT EWLIENI
Deċiżjoni tal-Kunsill 2013/233/PESK tat-22 ta’ Mejju 2013 dwar il-Missjoni tal-Unjoni Ewropea ta’ Assistenza għall-Ġestjoni Integrata tal-Fruntieri fil-Libja (EUBAM Libya) (ĠU L 138, 24.5.2013, pp. 15-18).
L-emendi suċċessivi għad-Deċiżjoni 2013/233/PESK ġew inkorporati fit-test oriġinali. Din il-verżjoni konsolidata għandha valur dokumentarju biss.
l-aħħar aġġornament 06.03.2020